Владо Любенов
Леген

chitanka.info

Във големия бял старовремски леген

ти усърдно се къпеш сега,

а аз гледам те в селската нощ прероден

в оня френски художник Дега.

И се стича водата в металния съд…

И нагазила в малкия вир,

ти щастливо си бършеш червената гръд

със зеления селски пешкир.

И светът е зелен и наситен, и ти

се отпускаш на своя чаршаф.

А след тебе остават шест малки следи —

мокри стъпки по пода кафяв…

Твоя топъл анфас е тъй нежен и чист

върху фона на мрака красив,

че навярно във мен би родил се Матис,

ако имах в ръката молив.

И почувствал какво притежавам сега,

аз те гледам додето заспиш,

и изпитвам дълбока зелена тъга,

че не съм те завел във Париж.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.